Μάγκνους Σελάντερ

Ο **Μάγκνους Σελάντερ** {σουηδικά: *Magnus Källander*} (γεννημένος στις 6 Φεβρουαρίου 1969), ευρύτερα γνωστός στο κοινό ως **Källa**, είναι ένας Σουηδός πρώην ποδοσφαιριστής και νυν προπονητής ποδοσφαίρου, ο οποίος αγωνίστηκε με μεγάλη επιτυχία στη θέση του κεντρικού μέσου στην Σουηδία και την Ελλάδα.

## Καριέρα
Γεννημένος στο Γκέτεμποργκ, ο Σελάντερ ξεκίνησε την ενασχόλησή του με το ποδόσφαιρο στην γενέτειρά του, στις Ακαδημίες της Βέστρα Φρέλουντα. Σταδιακά ανελίχθηκε και έφτασε το 1989 να αγωνίζεται ως επαγγελματίας, στην πρώτη ομάδα του συλλόγου.
 
Το 1996, σε ηλικία 27 ετών,ο Σελάντερ ήταν έτοιμος για το επόμενο βήμα και η μεταγραφή του στην Έργκριτε, με τα χρώματα της οποίας έγινε γνωστός στο ευρύτερο κοινό, ήρθες ως λογικό επακόλουθο. Το δυναμικό και μεστό παιχνίδι του Σελάντερ τον καθιέρωσε στη βασική 11άδα της Έργκιτε ενώ ξεκίνησε η συζήτηση για να κληθεί στη εθνική ομάδα. Τελικά ένας σοβαρός τραυματισμός στο πόδι, του στέρησε την συμμετοχή στην εθνική ομάδα. Κατά τη θητεία στην Έργκριτε, διετέλεσε αρχηγός της ομάδας, κατέκτησε ένα Κύπελλο Σουηδίας (1999–2000) καθώς και τον τίτλο του "γκολ της χρονιάς του 2000".

Το Γενάρη του 2003 ο Σελάντερ μετακόμισε στο εξωτερικό για πρώτη φορά στην καριέρα του, για λογαριασμό του Άρη Θεσσαλονίκης (υπογράφοντας συμβόλαιο διάρκειας 18 μηνών) και αγωνίστηκε ως βασικό στέλεχος της ομάδας, στη Super League.
Στον Άρη αγωνίστηκε τελικά μόνο για 12 μήνες, έχοντας 40 συνολικά συμμετοχές σε όλες τις διοργανώσεις και σκοράροντας 2 τέρματα (28 συμμετοχές στο Πρωτάθλημα, 8 στο Κύπελλο Ελλάδας και 4 στο Κύπελλο ΟΥΕΦΑ).  Πραγματοποίησε το ντεμπούτο του με την κίτρινη φανέλα στις 2 Φεβρουαρίου 2003, στον εκτός έδρας αγώνα της ομάδας του με τον Πανιώνιο (τελικό σκορ 1-0), μπαίνοντας στο 46’ λεπτό της συνάντησης στη θέση του Γιώργου Κούσα.

Ωστόσο το παιχνίδι που έχει μείνει χαραγμένο στη μνήμη όλων των οπαδών του Άρη ήταν αυτό της 24ης Μαΐου 2003, όταν ο Σελάντερ άνοιξε το σκορ στο μεγάλο ντέρμπι της Θεσσαλονίκης, μεταξύ της ομάδας του και του Ηρακλή στο γήπεδο Χαριλάου, βοηθώντας την ομάδα του να πάρει τη νίκη (τελικό σκορ 2-1) και μαζί το εισιτήριο της ευρωπαϊκής εξόδου στην Κύπελλο ΟΥΕΦΑ της επόμενης σεζόν .
Πραγματοποίησε το ντεμπούτο του με τον Άρη στις ευρωπαϊκές διοργανώσεις, στον ισόπαλο (με 1-1) εκτός έδρας αγώνα του Άρη με την Μολδαβική Ζίμπρου.

Στις 8 Ιανουαρίου 2004, η οικονομική ασυνέπεια της ομάδας, οδήγησε τον Σελάντερ στην αποχώρηση από τον Άρη.
Ολοκλήρωσε τη σεζόν 2003-04, αγωνιζόμενος με τη φανέλα του Ηρακλή Θεσσαλονίκης και προπονητή, τον συμπατριώτη του, **Mats Olof Jingblad**, όπου και κατέγραψε 10 συμμετοχές και σημείωσε ένα τέρμα.

Το καλοκαίρι του 2004 επέστρεψε στην  Έργκριτε  αλλά παρά τις θετικές εμφανίσεις του Σελάντερ, η ομάδα συνέχισε την πτωτική της πορεία κα δεν μπόρεσε να αποφύγει τον υποβιβασμό στην Σούπερεταν (2006). O Σελάντερ παρέμεινε στην ομάδα, την βοήθησε να επανέλθει στην Άλσβενσκαν (2008) αλλά το 2009 υποβιβάστηκε ξανά. Σε ηλικία 40 ετών πλέον, ο «Källa» αποφάσισε ότι ήρθε η ώρα να αποχαιρετήσει μετά από 13 σεζόν και 292 αγώνες, την αγαπημένη του ομάδα., ενώ συνολικά στην καριέρα του κατέγραψε 338 αγώνες και 27 γκολ στην Άλσβενσκαν.

Συνέχισε να αγωνίζεται στις χαμηλότερες κατηγορίες, με τη φανέλα της **Stenungsunds IF** (2010-2014) , με την οποία κατέκτησε το πρωτάθλημα της 6ης Κατηγορίας (2011).

Αξιοσημείωτο είναι το γεγονός ότι ο Σελάντερ ανήκει στη κατηγορία των ποδοσφαιριστών του Σουηδικού ποδοσφαίρου που κατέχουν το θλιβερό προνόμιο να βρίσκονται στην κορυφή της λίστας με τους περισσότερους υποβιβασμούς στην καριέρα τους. Ειδικά, ο Σελάντερ έχει βιώσει 4 στην καριέρα του, τους 2 πρώτους με την Βέστρα Φρέλουντα (1989, 1995) και τους επόμενους με τη φανέλα της Έργκριτε (2006, 2009) .
## Προπονητική καριέρα
Όταν κρέμασε τα ποδοσφαιρικά του παπούτσια, ανέλαβε βοηθός προπονητή στην Stenungsunds IF. Το Γενάρη του 2021 ανέλαβε μαζί με τον **Dime Jankulovski** την τεχνική ηγεσία της Βέστρα Φρέλουντα.

## Διακρίσεις
### Συλλογικές
- Βέστρα Φρέλουντα
*Division 1 Västra: 1991

-Έργκριτε
*Κύπελλο Σουηδίας: 1999–2000
*Σούπερεταν: 2008

-Stenungsunds IF
*Πρωτάθλημα 6ης Κατηγορίας Σουηδίας: 2011
### Ατομικές
*Γκολ της χρονιάς στη Σουηδία: 2000 
## Παραπομπές

## Εξωτερικές σύνδεσμοι
*Το προφίλ του Μ. Σελάντερ στο playmakerstats.com
*Το προφίλ του Μ. Σελάντερ στο worldfootball.net

Κατηγορία:Σουηδοί ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Έργκριτε ΙΣ
Κατηγορία:Ποδοσφαιριστές Άλσβενσκαν
Κατηγορία:Ποδοσφαιριστές Σούπερεταν
Κατηγορία:Σουηδοί ποδοσφαιριστές στο εξωτερικό
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Ηρακλή Θεσσαλονίκης
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Σουηδοί προπονητές ποδοσφαίρου